
Viešojo sektoriaus organizacijos, kurios patenka į toliau nurodytas kategorijas ar atitinka toliau pateiktus kriterijus, turi teisę dalyvauti „Microsoft“ bendrojo licencijavimo programose, specialiai sukurtose valstybinėms institucijoms (tinkami juridiniai asmenys). „Priskirtas subjektas“ reiškia bet kokią organizaciją, kurios veikla nėra skirta pelnui gauti ir kuri patenka į vieną iš šių kategorijų: 
	Kategorijos

	A. Viršvalstybinė
	Visos organizacijos / institucijos, atliekančios pastebimą reguliavimo ar teisės aktų priėmimo vaidmenį daugelio valstybinių institucijų atžvilgiu.

	B. Nacionalinė / federalinė
	Visos valstybės / vyriausybinės organizacijos / institucijos, valdomos federaliniu / nacionaliniu lygiu, kurių kompetencijai priklauso valstybės ar šalies valdymas. Joms priskiriamos parlamentinės įstaigos ir teisminės įstaigos, galinčios nustatyti arba priimti sprendimus dėl teisės normų.

	C. Regionų / valstijų / provincijų
	Tarpinė Valstybės / vyriausybinių institucijų grandis, kuri neapima visos valstybės, bet kurios valdymo jurisdikcijai priklauso įvairios vietos valdžios sritys. Joms priskiriamos 1) visos valstybės / vyriausybinės organizacijos / institucijos, valdomos valstybės / regiono lygiu ir vadinamos įvairiai: regioninėmis, sričių, valstijų, žemių, apskričių ar provincijų; 2) visi departamentai, parlamentinės įstaigos, reguliavimo institucijos ir teisminės įstaigos, galinčios nustatyti arba priimti sprendimus dėl teisės normų tame regione, srityje, valstijoje, žemėje, apskrityje ar provincijoje.

	D. Vietos / savivaldos
	Žemiausias Valstybės / vyriausybinių institucijų ir susijusio administravimo lygis. Jas sudaro visos valstybės / vyriausybinės organizacijos / institucijos, valdomos miesto, miestelio, rajono, autonominės savivaldos, kaimo, seniūnijos, komunos ir apylinkės lygiu (pvz., rekreacijos, atliekų rinkimo, priešgaisrinės saugos, vietinių paslaugų valdymo bei tam tikrų paslaugų teikimo šalies lygiu).

	E. Sveikatos apsaugos
	Visos valstybės / vyriausybinės organizacijos / institucijos, teikiančios sveikatos apsaugos paslaugas ir draudimą, nustatančios ar lemiančios sveikatos apsaugos politiką valstybėje ar šalyje, finansuojančios sveikatos apsaugos paslaugas ir draudimą arba reglamentuojančios sveikatos apsaugos paslaugas ir draudimą.

	F. Kitos valstybės / vyriausybinės organizacijos
	Bet kokia organizacija, konkrečiai atsakinga tarptautiniu mastu pripažintos Valstybės vyriausybei ir jos galutinai kontroliuojama.
Bet kokia organizacija, teisės aktais įsteigta valstybės tikslams siekti, kaip aprašyta atitinkamuose teisės aktuose arba tokios organizacijos įstatuose (pvz., statutinės valdybos, savivaldos korporacijos, vyriausybinės tyrimų organizacijos). 


Jei organizacija patenka į vieną iš minėtų kategorijų ir veikia siekdama pelno, nustatant, ar tokia organizacija gali būti laikoma priskirtu subjektu, taikomi šie papildomi kriterijai:
1. Ar pajamos / pelnas tenka tik valstybinei institucijai (ar jos paskirstomos ir privatiems akcininkams)?
2. Ar tokia organizacija atleista nuo įmonių pelno mokesčio?
3. Ar organizacija daugiau nei 50 % yra finansuojama valstybinės institucijos (t. y. ar ji mažiau nei 50 % savo lėšų gauna iš komercinės veiklos)?
Jei į visus šiuos klausimus atsakoma „taip“, tuomet tokia organizacija gali būti laikoma priskirtu subjektu. Jei į bet kurį iš pirmiau pateiktų klausimų atsakoma „ne“, tuomet organizacija negali būti laikoma priskirtu subjektu. Paprastai valstybinėms institucijoms priklausančios korporacijos, valstybinės įmonės ir valstybinėms institucijoms priklausančios organizacijos (akcinės arba neakcinės), vykdančios komercinę veiklą (pvz., telekomunikacijų, bankininkystės, transporto ir pan.), negali būti laikomos tinkamais juridiniais asmenimis. 
Jei šalies Vyriausybė skelbia viešojo sektoriaus organizacijų sąrašą, tokios organizacijos turi atitikti šiame apibrėžime nustatytus kriterijus, kad galėtų būti laikomos priskirtais subjektais. 
Jei organizacija praranda tinkamo valstybinio juridinio asmens statusą po to, kai pasirašė licencijavimo sutartį, ji gali toliau naudoti kopijas, kurių licencijas turi, tačiau negali teikti naujo Licencijų užsakymo pagal „Microsoft“ valstybinės licencijos programą. 
„Microsoft“ taiko kiekiu pagrįstą kainos su nuolaida lygį konkrečios šalies tinkamiems juridiniams asmenims, jei visi licencijų užsakymai pagal „Microsoft“ bendrojo licencijavimo programas, kuriose jie dalyvauja, siekia ne mažiau kaip 15 000 kompiuterių arba 75 000 taškų vienam produktų telkiniui atitikmenį. Šis kiekis tokiems juridiniams asmenims suteikia teisę į 1) Korporatyvinės, Korporatyvinės prenumeratos, Pasirenkamosios arba Pasirenkamosios licencijos plius D kainų lygį, kaip apibrėžta atitinkamoje Registracijos ar lygiavertėje sutartyje, ir (arba) 2) bet kokį kitą konkretų nuo kiekio priklausančios kainos su nuolaida lygį tinkamiems juridiniams asmenims pagal „Microsoft“ bendrojo licencijavimo programą.
Bet koks toks kiekiu grindžiamas kainos su nuolaida lygis taikomas tik priskirtiems subjektams, jei kainos su nuolaida lygis yra siūlomas pagal esamą „Microsoft“ bendrojo licencijavimo programą ir sutartį.

